Diari Oficial de la Generalitat Valenciana


Sumari del DOGV 5930, del 12-01-2009 (2009/104)

ORDRE de 23 de desembre de 2008, de la Conselleria d'Economia, Hisenda i Ocupació, per la qual es convoquen les subvencions del Programa de Foment d'Ocupació Salari Jove, per a l'exercici 2009.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5930

Data del DOGV
:   12-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/104


Data del document
:   23-12-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * atur juvenil
    * suport econòmic
    * jove
    * administració local
    * ajuda a l'ocupació
    * creació d'ocupació
    * administració regional
    * ajuda pública

ORDRE de 23 de desembre de 2008, de la Conselleria d'Economia, Hisenda i Ocupació, per la qual es convoquen les subvencions del Programa de Foment d'Ocupació Salari Jove, per a l'exercici 2009. [2009/104]  
Entre els col·lectius que troben més dificultats per a obtindre una ocupació es troben els joves que no tenen experiència laboral o que l'han obtinguda de forma insuficient.  
Un any més, el programa de Salari Jove pretén incidir en este aspecte, de manera que els joves puguen obtindre una pràctica professional d'acord amb la seua formació, a fi de millorar les seues possibilitats futures d'ocupació.  
Per a això, el Servici Valencià d'Ocupació i Formació (SERVEF) regula en esta convocatòria unes subvencions destinades a sufragar els costos salarials d'estos joves, la contractació dels quals es vincula a la realització d'obres o servicis d'interés general i social com a mitjà d'adquisició d'una formació teòrica i pràctica adequada a la seua formació.  
A la finalització del contracte, l'ocupador haurà d'estendre un certificat al jove que reflectirà les funcions exercides o els treballs desenvolupats, i que pot facilitar-li el seu accés a futurs llocs de treball.  
La convocatòria s'estructura de la manera següent:  
El títol I recull les disposicions comunes de les ajudes.  
El títol II regula les particularitats de les ajudes salari jove en col·laboració amb les corporacions locals.  
El títol III regula les subvencions del programa de Salari Jove en col·laboració amb els òrgans de l'administració de la Generalitat i les seues entitats autònomes i amb les universitats públiques.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.  
ORDENE  
TÍTOL I  
Disposicions comunes  
CAPÍTOL I   
Disposicions generals  
Article 1. Objecte i àmbit  
La present ordre té com a objecte promoure en la Comunitat Valenciana l'empleabilitat dels joves desocupats sense, o amb escassa, experiència laboral, per mitjà de la concessió de subvencions a càrrec dels pressupostos del SERVEF, dirigides a la seua contractació per part de les entitats descrites en l'article 2, perquè col·laboren en l'execució d'obres i servicis d'interés general i social, sent al seu torn un mitjà que estos joves adquirisquen la formació teòrica i pràctica necessària per a l'exercici d'un lloc de treball adequat a la seua formació .   
Article 2. Beneficiaris de les subvencions  
Podran ser beneficiaris de les subvencions per a l'execució d'obres i prestació de servicis considerats d'interés general i social, sempre que contracten joves desocupats:  
1. Les corporacions locals o entitats que en depenguen o vinculades, dins de l'àmbit territorial de la Comunitat Valenciana, respecte de les ajudes previstes en el títol II.  
2. Els òrgans de l'administració de la Generalitat i, si és el cas, les seues entitats autònomes a través de l'òrgan de l'administració a què estiguen adscrites, i les universitats públiques, que gaudisquen de capacitat tècnica i de gestió suficients per a l'execució del corresponent projecte, respecte de les ajudes previstes en el títol III.  
No podran obtindre la condició de beneficiari o entitat col·laboradora les persones o entitats en què concórrega alguna de les prohibicions previstes en l'article 13, apartats 2 i 3, de la Llei 38/2003, de 17 de novembre, General de Subvencions.   
Article 3. Obligacions   
Amb independència de les obligacions específiques previstes en esta ordre i de les quals expressament es recullen en la resolució, són exigibles les següents obligacions genèriques:  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.  
b) Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi d'esta.   
c) Comunicar a l'òrgan concedent l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.  
d) Facilitar totes aquelles dades i informació, en qüestions relacionades amb les subvencions concedides, que els siguen requerits pel SERVEF o per la Conselleria d'Economia, Hisenda i Ocupació.  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat, i, si és el cas, dels òrgans competents del Fons Social Europeu en relació amb les subvencions concedides.  
f) Obligació, si és el cas, de justificar la subvenció de l'any anterior.  
g) Adoptar les mesures necessàries per a donar l'adequada publicitat del caràcter públic del finançament del programa, i en el cas d'ajudes cofinançades amb fons comunitaris, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel que s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional. Entre estes normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.  
Els beneficiaris estaran obligats a complir les obligacions que amb caràcter general assenyala l'article 14 de la Llei General de Subvencions.  
Article 4. Destinataris finals. Procediment i requisits per a la contractació dels joves  
1. Els treballadors contractats hauran de ser joves desocupats menors de 30 anys i sense experiència laboral, inscrits en els centres SERVEF d'Ocupació de la Generalitat, preferentment durant un període de tres mesos.  
A l'efecte d'esta ordre, es considera que un jove no té experiència laboral quan no haja treballat en llocs relacionats amb la seua formació acadèmica, o quan ho haja fet menys de 180 dies en els últims tres anys, ja siga pel seu compte o alié. En absència de desocupats que complisquen estos requisits, es podrà considerar joves desocupats menors de 30 anys amb major experiència laboral, donant preferència, en tot cas, als que no hagen treballat en llocs relacionats amb la seua formació acadèmica.  
En cap cas podran participar en este programa d'ocupació, salari jove, els joves que hagen participat en programes anteriors de Foment d'Ocupació Salari Jove.  
Els requisits d'edat, desocupació i experiència laboral hauran de complir-se pel jove en el moment de la seua incorporació al programa o actuació gestionat per l'entitat beneficiària.  
Els requisits esmentats seran objecte de comprovació per mitjà del document de vida laboral del jove.  
2. Prèviament a la contractació dels treballadors, els beneficiaris sol·licitaran oferta d'ocupació al centre SERVEF d'Ocupació corresponent.   
3. Les entitats beneficiàries únicament podran contractar els treballadors d'entre els facilitats pel centre SERVEF d'Ocupació, utilitzant preferentment fórmules de contractació que permeten un major volum de contractes i treballadors.   
4. En el supòsit de baixa d'algun dels treballadors contractats amb anterioritat a la finalització de l'obra o servici, es podrà substituir per un altre treballador, en el termini d'un mes, d'entre els enviats inicialment pel centre SERVEF d'Ocupació. Si entre els enviats no quedaren treballadors, s'aplicarà el procediment dels paràgrafs 1 i 2 d'este article. La dita circumstància haurà de ser comunicada a l'òrgan que va concedir la subvenció.   
En el supòsit de baixa de joves contractats, per mitjà de modalitat de contracte de pràctiques, només podrà substituir-se per un altre jove, a l'inici del projecte, considerant que la duració del nou contracte de pràctiques haurà de tindre una duració mínima de 6 mesos i que el projecte haurà de finalitzar dins del termini límit que s'establix en la present ordre.   
En cap cas la substitució suposarà increment en la quantia de la subvenció concedida.  
5. Amb caràcter general, les contractacions s'iniciaran a partir de la data d'aprovació de l'ajuda i conclouran amb la finalització del projecte subvencionat.  
Article 5. Criteris per a la selecció de joves   
Els joves que reunisquen els requisits establits en l'article 4 de la present ordre, se seleccionaran tenint en compte els criteris següents:  
a) Major adequació al lloc de treball oferit en funció de la seua formació.  
b) Condició de discapacitat del demandant d'ocupació.  
c) Nivell de protecció per desocupació dels possibles beneficiaris.  
d) Existència de responsabilitats familiars, entenent-se per estes tindre càrrec del treballador desocupat que es contracta el cònjuge, fills menors, menors acollits o discapacitats.  
e) La condició de dona.  
f) Ser desocupats parats de llarga duració, o, desocupats amenaçats de desocupació de llarga duració, tenint en compte el seu període d'inscripció com a desocupats en els centres SERVEF d'Ocupació.   
Els criteris esmentats s'aplicaran d'acord amb la forma i procediment que es determine per Resolució de la Direcció General del SERVEF, prèvia consulta amb l'òrgan de participació institucional dels agents socials més representatius.  
Article 6. Destinació de les subvencions i quantia d'estes  
1. Les subvencions es destinaran a sufragar els costos corresponents a les contractacions dels joves desocupats.  
2. La quantia de la subvenció prevista en el títol II de la present ordre serà la necessària per a sufragar els costos salarials totals de cada treballador desocupat contractat, tot incloent-hi la cotització empresarial a la Seguretat Social per tots els conceptes en la mateixa quantitat que la fixada per al salari segons conveni col·lectiu vigent en la data de presentació de la sol·licitud, llevat que este haja sigut revisat en el termini que hi ha entre la sol·licitud i l'aprovació de l'ajuda, i en l'esmentada revisió s'establisca el caràcter retroactiu d'este.  
Per al cas de contractacions en pràctiques la quantia serà la fixada segons conveni col·lectiu per als treballadors en pràctiques, sense que, si no n'hi ha puga ser inferior al 60% del salari fixat en Conveni per a un treballador que exercisca el mateix o equivalent lloc de treball de conformitat amb l'article 11.1.e) del Reial Decret Legislatiu 1/1995, de 24 de març, pel que s'aprova el Text Refós de la Llei de l'Estatut dels Treballadors (BOE 29 de març de 1995), i desplegat pel Reial Decret 488/1998, de 27 de març (BOE de 9 d'abril de 1998).   
3. La quantia màxima de la subvenció que cal percebre per les entitats beneficiàries per a les ajudes previstes en el títol III serà igual al resultat de multiplicar el nombre de treballadors desocupats contractats pel nombre de mesos de duració del contracte i per l'import del mòdul que li corresponga en funció del grup de cotització a la Seguretat Social del treballador contractat, d'acord amb el que establix l'apartat 4 d'este article.  
4. Els mòduls corresponents a cada grup de cotització dels treballadors contractats pels beneficiaris de les subvencions determinats en l'article 2.2 d'esta ordre, seran els següents:  
- Mòdul A: els costos salarials totals a subvencionar ascendiran a una vegada i mitja l'indicador públic de renda d'efectes múltiples (IPREM) vigent cada any, inclosa la part proporcional de dos pagues extraordinàries per un import equivalent cada una d'elles a una mensualitat del dit IPREM, o la quantia prevista en conveni col·lectiu d'aplicació de ser esta inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 10 i 11.  
- Mòdul B: els costos salarials totals que cal subvencionar ascendiran a dos vegades l'indicador públic de renda d'efectes múltiples (IPREM) vigent cada any, inclosa la part proporcional de dos pagues extraordinàries per un import equivalent a cada una d'elles a una mensualitat del dit IPREM, o la quantia prevista en conveni col·lectiu d'aplicació si és esta inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 9 al 5, ambdós inclusivament.  
- Mòdul C: els costos salarials totals que s'han de subvencionar ascendiran a tres vegades l'indicador públic de renda d'efectes múltiples (IPREM) vigent cada any, inclosa la part proporcional de dos pagues extraordinàries per un import equivalent cada una d'elles a una mensualitat del dit IPREM, o la quantia prevista en conveni col·lectiu d'aplicació si és esta inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 4 a l'1, ambdós inclusivament.  
Per a contractacions en pràctiques la quantia serà la fixada segons el mòdul corresponent, quantia proporcional amb referència a l'IPREM, o al conveni col·lectiu d'aplicació per als treballadors en pràctiques, de ser este inferior, sense que, si no n'hi ha la quantia puga ser inferior al 60% del salari fixat per a un treballador que exercisca el mateix o equivalent lloc de treball de conformitat amb l'article 11.1.e) de l'Estatut dels Treballadors.  
5. Les esmentades quanties màximes es reduiran proporcionalment en funció de la jornada realitzada, quan els contractes es concerten a temps parcial.  
CAPÍTOL II  
Procediment per a la concessió de les ajudes  
Article 7. Presentació de sol·licituds i termini  
1. Les sol·licituds per a l'obtenció de les ajudes hauran de dirigir-se al Servici Valencià d'Ocupació i Formació (SERVEF) es formalitzaran en imprés normalitzat i es presentaran, juntament amb la documentació requerida, en les corresponents direccions territorials d'Ocupació del SERVEF, o en la direcció general del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Atés l'experiència de les entitats sol·licitants, a fi d'agilitzar, la gestió del programa i, per tant, l'inici de les obres o servicis d'interés general i social, la sol·licitud se cenyirà a projectes que per la seua quantia i/o contingut, puguen recolzar-se per la present convocatòria.   
2. Quan la sol·licitud no reunisca els requisits establits en la present ordre o no s'acompanye la documentació que d'acord amb la mateixa resulte exigible de conformitat amb el que preveu l'article 71 de l'esmentada Llei 30/1992, es requerirà a l'entitat sol·licitant perquè en el termini de deu dies esmene la falta o acompanye els documents preceptius, amb indicació que si així no ho fera, se li tindrà per desistida de la seua petició, prèvia resolució que haurà de ser dictada en els termes que preveu l'articule 42 d'esta.  
3. El termini per a la presentació de sol·licituds, tant per als projectes referits en el títol II com els referits en el títol III de la present ordre, serà de 30 dies naturals a comptar de l'endemà a la publicació d'esta en el Diari Oficial de la Comunitat Valenciana.   
Article 8. Documentació   
A) Les sol·licituds presentades d'acord amb el que establix l'article 7 de la present ordre, hauran d'anar acompanyades, amb caràcter general, de la documentació següent:  
1. Memòria/s de l'actuació, que es presentarà segons model normalitzat, facilitat pel SERVEF, i que haurà de reunir en tot cas els requisits establits per a cada programa en la regulació específica recull en la present ordre, adjuntant si és el cas, informació addicional dels projectes o actuacions per als quals se sol·licita l'ajuda. En els supòsits de realització d'obres, la dita memòria s'acompanyarà de projecte i plans quan el tipus d'obra així ho exigisca.   
2. Dades de domiciliació bancària segons model facilitat a este efecte (fitxa de manteniment de tercers), excepte si s'ha presentat amb anterioritat davant de la Conselleria d'Economia, Hisenda i Ocupació i no ha experimentat variació, i en este cas s'indicarà el compte en què es practicarà l'ingrés.  
3. Currículum del responsable de l'entitat que desplegarà les tasques de tutor per a la formació del jove contractat, si és el cas.  
4 Declaració responsable del representant legal de l'entitat sol·licitant, que esta no es troba sotmesa en les prohibicions per a obtindre la condició de beneficiari de subvencions establides en l'article 13, apartats 2 i 3 de la LGS.  
B) A més, amb caràcter particular:  
1. Si l'entitat sol·licitant de la subvenció és una corporació local o entitat d'ella dependent o vinculada, haurà d'acompanyar-se:  
a) Certificació de l'òrgan competent de l'entitat sol·licitant de l'aprovació del projecte de l'obra o servici per a la qual se sol·licita la subvenció.  
b) Certificació del secretari de la corporació local o òrgan equivalent en què conste que l'entitat sol·licitant de la subvenció disposa d'assignació pressupostària suficient per a fer-se càrrec de les partides pressupostàries no subvencionades pel SERVEF per a la realització de l'obra o servici de què es tracte.  
2. Si l'entitat sol·licitant és una corporació de dret públic, a més haurà d'adjuntar:  
Documentació acreditativa i identificativa de la persona que, en nom i representació de l'entitat, sol·licita la concessió de la subvenció així com mandat o poder de representació per a actuar en nom seu.   
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions; i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.  
Article 9. Procediment de concessió  
1. La concessió de les ajudes es tramitarà en règim de concurrència competitiva, en els termes establits en el títol I de la Llei 38/2003, 17 de novembre, General de Subvencions.  
2. La instrucció del procediment de concessió de subvencions a les corporacions locals i les universitats correspondrà a les direccions territorials d'Ocupació del SERVEF; en el cas de subvencions als òrgans de l'administració de la Generalitat, correspondrà a l'Àrea de Foment d'Ocupació.  
Després de l'avaluació i l'examen de les sol·licituds, la Comissió de Valoració a què es fa referència en els apartats 3 i 4 d'este mateix article, tenint en compte els criteris i els requisits establits per a cada una de les ajudes recollides en la present ordre, emetrà un informe en què es concrete el resultat de l'avaluació efectuada; el dit informe determinarà els projectes seleccionats, així com l'import de l'ajuda que individualment s'ha assignat a cada un, d'acord amb la disponibilitat pressupostària.  
L'òrgan instructor, a la vista de l'expedient i de l'informe de la Comissió de Valoració, formularà la corresponent proposta de resolució per a la seua remissió a l'òrgan competent.   
3. La Comissió de Valoració esmentada en el punt anterior estarà formada per cinc membres amb la composició següent: presidenta, el cap de l'Àrea de Foment d'Ocupació; tres vocals que seran els directors territorials d'Ocupació; i un representant de l'Àrea de Foment d'Ocupació, que actuarà com a secretari sense vot, o, si és el cas, persones que designen per a la seua substitució.  
4. Esta Comissió de Valoració, com a òrgan col·legiat, s'ajustarà en el seu funcionament al règim establit per a estos en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessàries per a resoldre sobre la sol·licitud presentada.  
6. Serà requisit per a la concessió de les subvencions i per al pagament d'estes que els beneficiaris o entitats col·laboradores no siguen deutors per resolució ferma de procedència de reintegrament en els termes establits en l'article 21 del Reial Decret 887/2006.  
Article 10. Resolució i recursos  
1. La competència per a concedir i resoldre sobre les sol·licituds formulades correspon a la direcció general del SERVEF.  
2. El termini màxim per a resoldre i notificar la resolució procedent serà de sis mesos a comptar de la publicació de la resolució del secretari autonòmic d'Ocupació, director general del SERVEF, per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present ordre.   
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat, i això sense perjuí que subsistisca l'obligació legal de resoldre sobre la petició formulada.  
4. Quan l'import de la proposta provisional de la subvenció siga inferior a la que figura en la sol·licitud presentada, es podrà instar del beneficiari la reformulació de la seua sol·licitud per a ajustar els compromisos i condicions a la subvenció atorgable.  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què s'ha de subjectar l'entitat beneficiària d'esta, i serà notificada als interessats en els termes que preveu l'article 58 de la Llei 30/1992, abans mencionada.  
6. Si després dels ajustos dels projectes o, a la resolució de les ajudes, es produïren sobrants o minoracions en les subvencions concedides, generant-se com a conseqüència un crèdit disponible, per a la màxima eficàcia dels programes, el dit crèdit s'assignarà als sol·licitants de les ajudes, que complint tots els requisits de la convocatòria, i valorats positivament els seus projectes no van poder ser atesos en la seua totalitat per falta de disponibilitat pressupostària.  
7. Les resolucions que es dicten a l'empara de la present ordre esgotaren la via administrativa, i contra elles podran els interessats interposar recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant de l'òrgan que va dictar la resolució en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan la interessada siga una administració pública, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de l'esmentada Llei 29/1998.  
8. Davant de la desestimació per silenci administratiu podrà interposar-se idèntic recurs en el termini de sis mesos, a comptar des que haguera finalitzat el termini que, per a dictar i notificar la resolució expressa, que s'esmenta en l'apartat 2 d'este article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Article 11. Resolució de pagament i resolució d'incidències  
Els directors territorials d'Ocupació, per delegació del director general del SERVEF, seran els òrgans competents per a efectuar el reconeixement d'obligacions i la proposta de pagament de la subvenció així com per a resoldre qualsevol incidència que es produïsca després de la concessió de les ajudes (com a pròrroga de terminis, modificacions justificades del projecte inicial, baixa o substitució d'algun dels treballadors contractats, o qualsevol variació de les condicions particulars de la concessió), per als beneficiaris que s'establixen en l'apartat 1 de l'article 2. En el cas dels beneficiaris compresos en l'apartat 2 de l'article 2, serà competent el director general d'Ocupació i Inserció Laboral.  
Article 12. Termini de justificació d'inici de les obres o servicis  
La documentació d'inici de les activitats de les obres o servicis es presentarà en el termini de 30 dies naturals des de la data d'inici efectiva, i com a data límit, el 21 de novembre de 2009.  
Com a conseqüència de la duració dels projectes, per un període mínim de sis mesos i màxim de nou mesos, necessari per a la formació dels joves desocupats, que poden impedir la seua execució dins de l'exercici pressupostari, el pagament de la totalitat de la subvenció es realitzarà amb anterioritat al 31 de desembre, havent de presentar-se prèviament per les entitats beneficiàries, com a màxim fins al 21 de novembre de 2009, la documentació que acredite l'inici de l'obra o servici.  
Si per causes degudament motivades, el beneficiari de la subvenció presentara la justificació després del termini límit assenyalat o el previst en la resolució de concessió, es podrà detraure de la subvenció concedida la quantia corresponent al nombre de dies que hagen originat el retard.  
Article 13. Seguiment i control de les ajudes  
1. Correspondrà a la direcció general del SERVEF per si mateixa, o a través de les direccions territorials d'Ocupació, dur a terme la funció de control de les subvencions concedides, així com l'avaluació i el seguiment del programa regulat en la present ordre.  
2. Per a la realització d'estes funcions s'utilitzaran tots aquells mitjans que estiguen a disposició del SERVEF, inclús la contractació amb tercers, i la col·laboració en el marc que corresponga amb la Inspecció de Treball i Seguretat Social.  
3. A l'efecte de difusió pública, les obres i/o servicis que es realitzen sobre la base d'esta ordre hauran d'identificar-se convenientment per cada municipi o entitat, d'acord amb les característiques de l'actuació de manera que en les obres o servicis conste de manera expressa la col·laboració del SERVEF i la seua realització per treballadors desocupats.   
En el cas d'ajudes dirigides a les corporacions locals cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel que s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional.  
De conformitat amb l'article 45 de la Llei 38/2003, estes subvencions estaran subjectes al control financer d'ajudes i subvencions finançades totalment o parcialment a càrrec de fons comunitaris.  
4. En la concessió d'ajudes d'este programa de foment d'ocupació es podrà considerar el grau de compliment de les actuacions programades en subvencions concedides, en exercicis anteriors.  
Article 14. Concurrència de subvencions  
L'import de les ajudes o subvencions establides en la present ordre no podrà ser, en cap cas, de tal quantia que aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de la contractació dels treballadors subvencionats.   
Article 15. Modificació de la subvenció i reintegrament de les ajudes concedides   
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, que en el seu conjunt excedisquen dels límits establits, podrà donar lloc a la modificació de la resolució de concessió.  
2. Donarà lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de la Llei General de Subvencions i de conformitat amb el que establixen els articles 91, 92 i 93 del Reial Decret 887/2006.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions, i el títol IV del Reial Decret 887/2006, de 21 de juliol   
4. Quan el compliment pel beneficiari o, si és el cas, l'entitat col·laboradora s'aproxime de manera significativa al compliment total i s'acredite per estos una actuació inequívocament tendent a la satisfacció dels seus compromisos, la quantitat que cal reintegrar estarà determinada per l'aplicació dels criteris enunciats, en el paràgraf n) de l'apartat 3 de l'article 17 de l'esmentada Llei 38/ 2003, General de Subvencions. En estos casos d'incompliments parcials l'òrgan competent determinarà la quantitat que s'ha de reintegrar pel beneficiari responent al principi de proporcionalitat en funció dels costos justificatius i les actuacions acreditades, de conformitat amb el que disposa el número 2 de l'article 37 de la Llei 38/2003, General de Subvencions, i en relació amb la lletra n), de l'apartat 3 de l'article 17 de la dita Llei.   
5. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es durà a efecte d'acord amb el procediment establit en el capítol II del títol III del Reial Decret 887/2006, i de conformitat amb el que establix el capítol II, títol II de la Llei General de Subvencions.   
Article 16. Avaluació de les actuacions subvencionades  
L'entitat beneficiària queda obligada a facilitar tota aquella informació que siga necessària, en la forma que es determine per la direcció general del SERVEF, a fi de realitzar les actuacions d'avaluació que corresponguen.  
Article 17. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida.  
TÍTOL II  
Programa de Salari Jove en col·laboració   
amb les corporacions locals (EMCORP-SJ)  
Article 18. Requisits per a la selecció de les obres i els servicis i criteris per a valoració dels projectes  
1. Les obres i servicis que calga realitzar sobre la base de la col·laboració entre el SERVEF i les entitats sol·licitants, hauran de complir els requisits següents:  
a) Que es tracte d'obres i servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la Conselleria d'Economia, Hisenda i Ocupació.   
b) Que siguen executats per les entitats sol·licitants en règim d'administració directa.  
c) Que en la seua execució o prestació s'afavorisca la formació i pràctica professionals dels joves desocupats.   
d) Que els projectes tinguen una duració mínima de sis mesos i no superen els nou mesos des de la data d'inici d'estos.  
e) Que el percentatge mínim de treballadors desocupats que calga ocupar en la realització de l'obra o servici siga del 75%.  
f). Que les obres i servicis s'inicien a partir de la data de l'aprovació de l'ajuda, i es puguen executar en la seua totalitat com a data límit, fins al 30 de juny de l'any següent.  
g) Que l'entitat sol·licitant de la subvenció dispose d'assignació pressupostària suficient, si és el cas, per a fer-se càrrec de les partides pressupostàries no subvencionades pel SERVEF, per a la realització de l'obra o servici de què es tracte, la qual cosa s'acreditarà per mitjà de la corresponent certificació de l'entitat.   
El SERVEF considerarà, en tot cas, que l'entitat sol·licitant compta amb l'assignació pressupostària corresponent quan haja sigut sol·licitat i obtingut del Banc de Crèdit Local d'Espanya o altres institucions financeres un crèdit complementari per a la dita realització.   
2. D'entre les obres i servicis que complisquen els requisits de l'apartat 1 d'este article, es donarà preferència a:  
a) Els que sent de major interés general i social, es realitzen preferentment en alguna de les activitats següents:  
- Servicis d'utilitat col·lectiva, com ara millora de la vivenda, revaloració d'espais públics urbans, transports col·lectius, comerços de proximitat, així com activitats que afecten la gestió de residus, gestió d'aigües, protecció i manteniment de zones naturals així com aquelles que incidisquen directament o indirectament en control de l'energia.  
- Servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.  
- Servicis personalitzats de caràcter quotidià, com ara atenció de xiquets, prestació de servicis a domicili a persones incapacitades o majors, ajuda a joves en dificultat i amb desarrelament social.  
b) Els projectes que, en la seua realització, permeten i recolzen la creació permanent de nombre més gran de llocs de treball.  
c) Els que acrediten un major nivell d'inserció laboral, prioritzant aquells projectes que redunden en una millora de l'empleabilitat del jove, amb la possible utilització del contracte de pràctica regulat en l'article 11 del Reial Decret Legislatiu 1/1995, de 24 de març, pel que s'aprova el Text Refós de la Llei de l'Estatut dels Treballadors (BOE 29 de març de 1995), i desenvolupat pel Reial Decret 488/1998, de 27 de març (BOE de 9 d'abril de 1998), a estos efectes, en l'avaluació dels projectes s'examinarà el curriculum vitae del responsable de l'entitat que desplegarà les tasques de tutor per a la formació del jove contractat.  
d) Projectes que compten, si és el cas, amb el finançament de les entitats sol·licitants per a realitzar accions complementàries que milloren l'eficàcia d'este programa. A este efecte, es tindrà en compte l'esforç inversor per a cada supòsit.  
3. Comprovada la concurrència dels requisits previstos en l'apartat anterior i considerant els límits d'allò que s'ha sol·licitat, la Comissió de Valoració procedirà al repartiment de la dotació pressupostària destinada a este programa segons s'establix a continuació:  
1. Sempre que hi haja dotació pressupostària suficient per a això, es proposarà per a cada entitat una quantia mínima que permeta sufragar els costos salarials a jornada completa d'un jove contractat en pràctiques durant 6 mesos.  
2. El sobrant que poguera existir després de procedir segons allò que s'ha assenyalat en el punt anterior es repartirà de manera que puga adjudicar-se un segon i successius contractes subvencionats en funció de condició entitat supramunicipal del sol·licitant, de la desocupació registrada de joves, l'evolució de la desocupació, els factors demogràfics, la dinàmica del mercat laboral, així com les circumstàncies derivades d'aspectes estacionals o conjunturals.  
3. En el cas que la dotació resultara insuficient per a procedir segons el que disposa el punt 1, tota la dotació es distribuirà en funció dels criteris indicats en el punt 2.   
Article 19. Documentació específica  
La Memòria a què es fa referència en l'article 8 d'esta ordre haurà de recollir, almenys, els aspectes següents:  
1. Denominació concreta de l'obra o servici corresponent.  
2. Nombre total de treballadors necessaris per a l'execució de l'obra o servici.  
3. Nombre de treballadors que calga emprar procedents de la situació de desocupats i percentatge que representa sobre el total dels treballadors que calga emprar en l'execució de l'obra o servici.  
4. Cost total pressupostat de l'obra o servici.  
5. Cost total pressupostat de la mà d'obra de treballadors desocupats.  
6. Dates previstes per al començament i la finalització de l'obra o servici.  
7. Subvenció que se sol·licita al SERVEF.  
8. Nombre de llocs de treball permanents que es crearan amb l'execució de l'obra o servici i la seua justificació.  
9. Grau en què afavorix la formació i pràctica professional dels treballadors.  
10. Modalitats de contractació i nombre de treballadors afectats per cada modalitat.  
11. Curriculum vitae del responsable de l'entitat que desplegarà les tasques de tutor per a la formació del jove desocupat, si és el cas.  
Article 20. Acreditació de l'inici de les obres o servicis  
El començament de l'obra o servici s'acreditarà per mitjà de la presentació per l'entitat beneficiària, del document de «certificació de l'inici», firmat pel secretari de l'ajuntament o òrgan equivalent, en model normalitzat, davant de la direcció territorial d'Ocupació corresponent, amb indicació del nombre de treballadors desocupats contractats per a esta, el llistat de joves podrà presentar-se a través de l'aplicació informàtica SIDEC, respectant, en tot cas, els terminis previstos en l'article 12. de la present ordre.  
Article 21. Pagament i liquidació de les ajudes  
1. Una vegada concedida la subvenció i rebut el certificat d'inici previst en l'article anterior, es podrà transferir a l'entitat beneficiària fins al 100% de la subvenció atorgada, de conformitat amb el que establix l'article 12 de la present convocatòria, i en funció dels límits màxims que autoritze la Llei de Pressupostos de la Generalitat Valenciana per al 2009.   
Article 22. Finalització de les obres i servicis  
Una vegada finalitzada l'obra o servici, l'entitat beneficiària haurà de justificar la subvenció concedida a la Direcció Territorial d'Ocupació corresponent, en el termini màxim de dos mesos des de la seua finalització a través del compte justificatiu de la despesa realitzada d'acord amb el que establix l'article 69 del Reial Decret 887/2006, que contindrà segons el que preveu l'article 72 d'este, la documentació següent:  
1. Informe «fi d'obra o servici» en model normalitzat.   
2. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent un model normalitzat.   
3. Una memòria econòmica, justificativa del cost de les activitats realitzades per mitjà de la Certificació despesa final segons model normalitzat, subscrit pel secretari de la corporació local, que contindrà la relació dels treballadors contractats així com el cost salarial detallat de cada un d'ells, acompanyant, si és el cas, el justificant del reintegrament dels fons no utilitzats.   
4. Una relació detallada d'altres ingressos o subvencions que hagen finançat l'activitat subvencionada amb indicació del concepte, import, i la seua procedència, o si és el cas, declaració del responsable de l'entitat que no ha percebut altres ingressos que financen l'activitat subvencionada.  
El reintegrament, si és el cas, identificarà necessàriament, amb claredat, l'entitat beneficiària i la denominació de les obres o servicis en què es va contractar treballadors desocupats, a l'efecte de les subvencions atorgades.  
No podrà concedir-se altres ajudes en el mateix exercici ni en exercicis posteriors fins que no s'haja procedit al reintegrament, si és el cas, dels fons no utilitzats.  
TÍTOL III  
Programa de Salari Jove en col·laboració amb els òrgans   
de l'administració de la Generalitat i les seues entitats   
autònomes, i amb les universitats (EMORGA-SJ)  
Article 23. Requisits i criteris per a la selecció de les obres i servicis  
1. Les obres i servicis que cal realitzar hauran de complir els requisits següents:  
a) Que siguen obres o servicis que s'executen preferentment entre les activitats i ocupacions que es determinen en la Resolució de 24 de setembre de 2008, del Servici Públic d'Ocupació Estatal, per la que es publiquen les activitats i ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Assumptes Socials (BOE de 30.12.1997),   
b) Que siguen executats per les entitats sol·licitants en règim d'administració directa.   
c) Que en la seua execució o prestació, s'afavorisca la formació i pràctica professionals dels joves desocupats. L'entitat haurà de presentar, junt amb la sol·licitud curriculum vitae del responsable de l'entitat que desplegarà les tasques de tutor, per a la formació del jove desocupat, si és el cas.  
d) Que els projectes tinguen una duració mínima de sis mesos i no superen els nou mesos des de la data d'inici d'estos.   
e) Que les obres i servicis s'inicien a partir de la data de l'aprovació de l'ajuda, i es puguen executar en la seua totalitat com a data límit, fins al 30 de juny de l'exercici pressupostari següent.  
2. D'entre les obres i servicis que complisquen els requisits de l'apartat anterior, es farà una selecció donant major preferència a:   
a) Els projectes de major interés general i social.   
b) Els que acrediten un major nivell d'inserció laboral, així com aquells projectes que redunden en una millora de l'empleabilitat del jove, amb la possible utilització de contractes de pràctiques regulats en l'article 11 del Reial Decret Legislatiu 1/1995, de 24 de març, pel que s'aprova el Text Refós de la Llei de l'Estatut dels Treballadors (BOE 29 de març de 1995), i desenvolupat pel Reial Decret 488/1998, de 27 de març (BOE de 9 d'abril de 1998).   
c) Els projectes cofinançats per les entitats sol·licitants.  
d) Els projectes que presenten una major adequació del treball oferit a la formació del jove.  
3. Comprovada la concurrència dels requisits previstos en l'apartat anterior, la Comissió de Valoració procedirà a l'anàlisi de les sol·licituds presentades, per a realitzar el repartiment de les subvencions entre les distintes entitats sol·licitants. La dotació pressupostària es distribuirà de manera que puga concedir-se a cada conselleria un import mínim equivalent a la contractació de 12 joves durant 6 mesos; la resta del crèdit es repartirà en funció de l'interés general que representen els projectes presentats, la millora de l'ocupabilitat en la titulació del jove, així com la intensitat en la tutorització d'este.  
Article 24. Acreditació de l'inici de les obres o servicis  
El començament de l'obra o servici s'acreditarà per mitjà de la presentació per l'entitat beneficiària, del document de «certificació de l'inici» en model normalitzat, davant de la direcció general del SERVEF, amb indicació del nombre de treballadors desocupats contractats per a la mateixa, el llistat de joves desocupats podrà presentar-se a través de l'aplicació informàtica SIDEC.  
Article 25. Liquidació de les ajudes  
1. Una vegada rebut el certificat d'inici d'obra o servici, previst en l'article anterior, acreditatiu de les contractacions realitzades i que els treballadors contractats i els contractes amb ells celebrats complixen els requisits establits en els articles 4 i 5 de la present ordre, acompanyat de còpia dels contractes comunicats al centre SERVEF, o amb el justificant de la comunicació telemàtica, i documents d'alta en la Seguretat Social, podrà lliurar-se bestretes fins a un 100 per cent de l'ajuda concedida de conformitat amb el que establix l'article 12 de la convocatòria i en funció dels límits màxims que autoritze la Llei de Pressupostos de la Generalitat Valenciana per al 2009.   
De conformitat amb l'article 47 bis, apartat 3, lletra C), del text refós de la Llei d'Hisenda Pública de la Generalitat, les entitats beneficiàries estaran exemptes de la presentació d'aval per al lliurament de bestretes.  
2. Finalitzada l'obra o servici, en el termini de dos mesos, l'entitat beneficiària aportarà a la Direcció General del SERVEF, la justificació de la subvenció concedida, per mitjà del compte justificatiu de la despesa realitzada que contindrà la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent un model normalitzat.  
b) Una memòria econòmica justificativa del cost de les activitats realitzades per mitjà del Certificació de despesa final, que acreditarà la finalització de l'obra o servici, i que contindrà la totalitat de les despeses efectivament realitzades en concepte de salaris i de Seguretat Social, igualment en model normalitzat. Este document haurà d'acompanyar-se de les còpies compulsades de les nòmines dels treballadors contractats, així com dels document de cotització a la seguretat social TC-1 i TC-2, amb reintegrament, si és el cas, al SERVEF dels fons no utilitzats. La comunicació del dit reintegrament es remetrà a la Direcció General del SERVEF.  
DISPOSICIONS ADDICIONALS  
Primera. Finançament  
La present convocatòria queda condicionada a l'existència en els pressupostos de la Generalitat de l'any 2009 de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana, la Resolució del secretari autonòmic d'Ocupació, director general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en la present ordre.   
Segona. Formularis normalitzats  
Els models normalitzats als quals s'al·ludix en la present ordre es troben a disposició de les entitats sol·licitants en la direcció d'Internet:» http://www.servef.es»   
Tercera. Normativa aplicable   
La present ordre recull les bases establides pel Ministeri de Treball i Assumptes Socials i estan contingudes en les disposicions següents:  
L'Ordre de 26 d'octubre de 1998, del Ministeri de Treball i Assumptes Socials per la que s'establixen les bases per a la concessió de subvencions, en l'àmbit de col·laboració amb les corporacions locals per a la contractació de treballadors desocupats en la realització d'obres i servicis d'interés general i social.   
L'Ordre de 19 de desembre de 1997, del Ministeri de Treball i Assumptes Socials per la qual s'establixen les bases reguladores de la concessió de subvencions públiques, en l'àmbit de col·laboració amb òrgans de l'administració general de l'Estat i els seus organismes autònoms, comunitats autònomes, universitats i institucions sense ànim de lucre, que contracten treballadors desocupats per a la realització d'obres i servicis d'interés general i social.  
Així mateix, s'aplicarà la Llei 38/2003, General de Subvencions, així com el Reial Decret 887/ 2006 pel que s'aprova el seu Reglament, així com les disposicions que no hagen sigut desplaçades del Text Refós de la Llei d'Hisenda Pública de la Generalitat.  
Quarta. Compatibilitat amb el mercat comú  
Les ajudes regulades en esta ordre són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 87, apartat 1 del Tractat Constitutiu de la Comunitat Europea per estar destinades a administracions i entitats públiques per a la realització d'obres o servicis d'interés general i social, sense que la dita actuació constituïsca una activitat econòmica que exigisca cap contraprestació per part dels seus destinataris.   
Quinta. Aportació de documentació  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què estiguen i no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document amb anterioritat a la formulació de la proposta de resolució.   
DISPOSICIÓ FINAL  
Única. Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que considere oportunes per a l'execució i el desenvolupament de la present ordre, així com per a regular la intervenció dels agents socials a l'efecte del que disposa esta, a través dels òrgans de participació que es determinen.  
Al seu torn, es delega en este la competència per a l'ampliació dels terminis de presentació de justificacions, siguen d'inici de les activitats o siguen de justificació de despeses, amb caràcter excepcional, quan concórreguen circumstàncies degudament motivades que dificulten la presentació de la dita documentació en els terminis assenyalats.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant del mateix òrgan en el termini d'un mes, computats en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren convenient.   
Quan la interessada siga una administració pública, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la seua publicació, en els termes que preveu l'article 44 de l'esmentada Llei 29/1998,de 13 de juliol.  
València, 23 de desembre 2008.  
El vicepresident segon del Consell  
i conseller d'Economia, Hisenda i Ocupació,  
GERARDO CAMPS DEVESA